Tisztelt vezetőség!

Választásom Tamási Áron Búbos vitéz című darabjára esett. A mű egy mesejáték, de Tamási a célzások, és rejtett üzenetek mestere, így a darabot a felnőttek, és gyerekek is egyaránt élvezhetik. A történet egy mesebeli országban játszódik, ahol Hujki a kiskirály ül a trónon. Mást nem is tesz a népért, naphosszat a várát járja és azzal mulattatja magát, hogy szurkálja arany tűjével az embereket. Köztudottan csapnivaló uralkodó, ez kiderül az erdők fejedelme egyik mondatából: "Ez a fiú Hujki országából való, de becsületesnek látszik." Mintha a két dolog kizárná egymást. Ez sokat elárul az országban uralkodó állapotokról.

A színen hirtelen feltűnik Búbos Antal, a hős, a megváltó, a felszabadító karakter. Felszólal Hujki egyértelmű igazságtalanságai ellen, elveszi a szurkálóját, lázadást szít, és finoman udvarol a király lányának, Lórikának, akinek azonnal megtetszik a vitéz.

Búbost halálra ítélik, és mivel elpazarolták a puskagolyókat, ami a főbelövéshez lett volna szükséges, a vérszomjas király, aki még a saját tetteiért sem képes felelősséget vállalni, az erdőbe küldeti, hogy ott hagyják magára. Arra viszont nem számítanak, hogy Búbos kedvességével, és hősiességével barátokat talál az erdőben is. Az Egetverő fejedelem, és népe, mellé szegődik, azon egyszerű okból, mert Antal megvédte a Harangvirágjukat, mit a katonák megrongálni szándékoztak. Az erdő népe sokszínű állat, így mutatva az emberi sokféleséget. Még a róka is, aki minden mesében negatív figuraként jelenik meg, itt hősként esik el a harc mezején. A darab boldog végkifejlete ismét megerősít minket, hogy a jó örök győzedelmet arat a rossz felett – ez esetben egy vitéz pásztorfiú képében.

Nagyon megmozgatta a fantáziám ez a darab, látom benne a tengernyi lehetőséget, ami csak kibontásra vár. Tamási elképesztő tehetsége, hogy a legkomolyabb politikai témát is képes gyermekmesékbe belecsempészni, időről-időre ámulatba ejt. Az elmúlt két év gyászos történései után mindenki szívesen megnézne egy vidám, élettel teli, lendületes darabot, tele színnel, és megfejtésre váró jelekkel, ebben biztos vagyok. A felnőttek és a gyerekek is eltunyultak, rájuk fér egy kis pezsgő hangulatú, fiatalos mű. A gyermekeknek egy kis színt adna, az idősebb korosztály számára nosztalgiát.

Mindenki fellázadt a király ellen, de csak akkor, amikor Búbos megjelent, és buzdította őket. Akkor látták milyen erősek, de kellett nekik egy kis noszogatás. Lehet kedves nézőinknek ez a darab lenne a noszogatás.

Búbos elmondása szerint˝A dalnak nincs királya˝ és igaza van, a dal, a művészet mindenkié, aki hajlandó odanézni, és figyelni is, talán csak egy ilyen Búbos vitéz kell nekünk, aki felkelti a népet.